b"\n_START_ARTICLE_\nOmaha-luokka\n_START_SECTION_\nTaustaa\n_START_PARAGRAPH_\nVuoden 1905 Chester-luokan valmistuttua ei Yhdysvallat ollut valmistanut uusia risteilij\xc3\xb6it\xc3\xa4 ennen vuoden 1917 Omaha-luokkaa. Syyn\xc3\xa4 t\xc3\xa4h\xc3\xa4n olivat vakavat erimielisyydet siit\xc3\xa4 mink\xc3\xa4laisia risteilij\xc3\xb6t\xc3\xa4 laivasto tarvitsisi. Euroopassa puhjennut ensimm\xc3\xa4inen maailmansota mahdollisti tarpeen kartoittamisen tutkimalla vastapuolten risteilij\xc3\xb6iden toimintaa ja niiden toiminnan rajoittamista._NEWLINE_Perusteiden selvittelyn aikana tehtiin lukuisia suunnitelmia 10\xc2\xa0500 tonnin aluksesta aina 25\xc2\xa0000 tonnin alukseen. Suurimpina aseina esitettiin jopa 16 tuuman tykkej\xc3\xa4. Suunnittelu kattoi kaikki mahdollisuudet tiedusteluristeilij\xc3\xa4st\xc3\xa4 taisteluristeilij\xc3\xa4\xc3\xa4n ja lopulta ensimm\xc3\xa4inen vaihtoehto voitti, vaikkakin supistetussa muodossa._NEWLINE_Vuoden 1917 tiedusteluristeilij\xc3\xa4n kuten sit\xc3\xa4 nimitettiin vaatimuksiksi esitettiin yli 30 solmun nopeutta, 10\xc2\xa0000 merimailin toimintamatkaa ja v\xc3\xa4hint\xc3\xa4\xc3\xa4n kuutta kuuden tuuman tykki\xc3\xa4. Aluksen uppouman tuli olla noin 8\xc2\xa0000 tonnia. Vaatimuksia lis\xc3\xa4ttiin lis\xc3\xa4\xc3\xa4m\xc3\xa4ll\xc3\xa4 kuuden tuuman tykkien m\xc3\xa4\xc3\xa4r\xc3\xa4 kymmeneen, nelj\xc3\xa4 ilmatorjuntatykki\xc3\xa4, kaksi torpedoputkea sek\xc3\xa4 nelj\xc3\xa4 lentokonetta. Lis\xc3\xa4ksi alusten tuli kyet\xc3\xa4 toimimaan miinalaivoina._NEWLINE_Vaatimukset pakottivat v\xc3\xa4hent\xc3\xa4m\xc3\xa4\xc3\xa4n aluksen massaa kaikin mahdollisin keinoin. Lis\xc3\xa4ksi alusten hinta oli nousemassa kohtuuttoman suureksi. Alus oli suunniteltu kuten suuri h\xc3\xa4vitt\xc3\xa4j\xc3\xa4 ja siit\xc3\xa4 puuttuivat monet risteilij\xc3\xb6ille tyypilliset ominaisuudet.\n_START_SECTION_\nSuunnittelu\n_START_PARAGRAPH_\nSuunnitelmat hyv\xc3\xa4ksyttiin 8. hein\xc3\xa4kuuta 1916, jolloin uppouma oli 7\xc2\xa0050 tonnia. Alusten suojana oli vesirajassa kolmen tuuman paksuinen panssarivy\xc3\xb6, joka ulottui 19 jalan syvyyteen. Lis\xc3\xa4ksi aluksen kansi oli 1,5 tuuman panssaria. Aluksella oli panssaroidut laipiot keulassa ja per\xc3\xa4ss\xc3\xa4. Ne olivat keulassa 1,5 tuumaa ja per\xc3\xa4ss\xc3\xa4 kolme. Tykkitorneissa oli ainoastaan sirpalesuojaus. N\xc3\xa4inkin suojaan kului yli kahdeksan prosenttia standardiuppoumasta._NEWLINE_Huolimatta niiden pienehk\xc3\xb6st\xc3\xa4 uppoumasta niihin oli asennettu voimakas propulsioj\xc3\xa4rjestelm\xc3\xa4, joka onnistuneen rungon muotoilun kanssa, mahdollisti saavutetun maksiminopeuden. Ensimm\xc3\xa4ist\xc3\xa4 kertaa konehuoneet oli ryhmitelty yksik\xc3\xb6itt\xc3\xa4in. Kaksitoista h\xc3\xb6yrykattilaa oli sijoitettu nelj\xc3\xa4\xc3\xa4n kattilahuoneeseen. Kahden etuosan ja kahden takaosan kattilahuoneen v\xc3\xa4liin oli sijoitettu konehuone. Kattilat olivat Yarrow-tyyppisi\xc3\xa4 lukuun ottamatta Crampin valmistamia, joissa oli White-Forsters-tyyppiset kattilat. Neliakselisen j\xc3\xa4rjestelm\xc3\xa4n turbiinimoottorit vaihtelivat valmistajan mukaan Crampin valmistamilla aluksilla oli Parsons-, Toddin valmistamilla aluksilla Westinghouse- ja Betlehemin aluksilla Curtis-turbiinit. Toki aluksilla oli my\xc3\xb6s muita eroavaisuuksia propulsioj\xc3\xa4rjestelmiss\xc3\xa4. Aluksilla oli siten eroja esimerkiksi toimintamatkassa, mink\xc3\xa4 vuoksi ne voitiin jakaa lyhyen (CL-4:st\xc3\xa4 CL-8:aan) ja pitk\xc3\xa4n kantaman aluksiin (CL-9:st\xc3\xa4 CL-13:een)._NEWLINE_Yhdysvaltain suurten \xc3\xb6ljyvarantojen vuoksi alukset olivat vain \xc3\xb6ljy\xc3\xa4k\xc3\xa4ytt\xc3\xa4vi\xc3\xa4. Niiden tankeissa oli maksimissaan 1\xc2\xa0852 tonnia \xc3\xb6ljy\xc3\xa4. T\xc3\xa4st\xc3\xa4 huolimatta m\xc3\xa4\xc3\xa4ritetty\xc3\xa4 10\xc2\xa0000 merimailin toimintamatkaa 10 solmun nopeudella ei koskaan saavutettu ja toimintamatka olikin ainoastaan 6\xc2\xa0400 merimailia kyseisell\xc3\xa4 nopeudella._NEWLINE_Yhten\xc3\xa4 suunnittelun kummajaisista oli pyrkimys maksimoida pituussuuntainen tulivoima, mik\xc3\xa4 johti laidoille nelj\xc3\xa4n kasematin sijoittamiseen sek\xc3\xa4 keulassa ett\xc3\xa4 per\xc3\xa4ss\xc3\xa4. Lis\xc3\xa4ksi asennettiin kaksi tykki\xc3\xa4 kyljille. Etukannelle ei voinut tykkej\xc3\xa4 asentaa, koska k\xc3\xa4yt\xc3\xb6ss\xc3\xa4 oli ainoastaan yksiputkisia kilvin varustettuja tykkej\xc3\xa4, jotka eiv\xc3\xa4t kest\xc3\xa4neet yliampuvan tykin suupainetta. Kuitenkin alusten rakennusvaiheen aikaan tehtiin lukuisia muutoksia, jolloin kyljille asennetut tykit poistettiin ja etu- ja takakannelle asennettiin kaksiputkiset tykkitornit. Kaikki tykit olivat kuuden tuuman 53 pituuskaliiperin Mk 12 tykkej\xc3\xa4._NEWLINE_Apuaseina oli nelj\xc3\xa4 yksiputkista kolmen tuuman 50 pituuskaliiperin tykki\xc3\xa4, jotka oli asennettu keskilaivaan kummallekin kyljelle. Aseistuksen t\xc3\xa4ydensiv\xc3\xa4t torpedoputket, joita oli rakennusvaiheen aikana lis\xc3\xa4tty etukannen takaosaan sijoitettuun kahteen kolmen 21 tuuman putken sarjaan. Ammusvarastot oli sijoitettu aluksen keskelle vedenpinnan alle._NEWLINE_Alusten kannelle savuhormien taakse oli asennettu kaksi katapulttia eli yksi kummallekin kyljelle. Aluksilla ei kuitenkaan ollut lentokoneita varten hangaaritiloja, joten ne kykeniv\xc3\xa4t toimimaan vain kahdella lentokoneella, jotka aluksi olivat malliltaan Vought VE-9.\n_START_SECTION_\nK\xc3\xa4ytt\xc3\xb6\n_START_PARAGRAPH_\nAluksia ei k\xc3\xa4ytetty alkuper\xc3\xa4isess\xc3\xa4 tarkoituksessaan, vaan tiedusteluun k\xc3\xa4ytettiin lentokoneita, kaukotiedusteluun uusia raskaita risteilij\xc3\xb6it\xc3\xa4. Alukset siirrettiin suojausteht\xc3\xa4viin. Toisessa maailmansodassa alukset olivat toissijaisissa teht\xc3\xa4viss\xc3\xa4, kuten partioivat Etel\xc3\xa4-Amerikan rannikolla , suojasivat saattueita Etel\xc3\xa4-Tyynell\xc3\xa4merell\xc3\xa4 kaukana etulinjasta, Aleuteilla, Kuriileilla, ja Etel\xc3\xa4-Ranskan maihinnousun tukena, jossa vihollislaivaston vastarintaa ei odotettu._NEWLINE_USS Raleigh sai torpedon osuman Pearl Harborissa. Merkitt\xc3\xa4vimm\xc3\xa4t luokan alusten sotatoimet olivat USS Marbleheadin osallistuminen alkuvaiheen taisteluihin Alankomaiden It\xc3\xa4-Intiassa ja USS Richmondin osallistuminen Komend\xc3\xb6\xc3\xb6rinsaarten taisteluun. Alukset poistettiin toisen maailmansodan j\xc3\xa4lkeen ja romutettiin 1946\xe2\x80\x931947, lukuun ottamalla USS Milwaukee'a, joka oli lainassa Neuvostoliitolla 1944\xe2\x80\x931949, jossa se palveli nimell\xc3\xa4 Murmansk."